සෞදි අරාබියේ දී ශරීරයට කම්බි හා ඇණ ඇතුල් කිරීම නිසා අනතුරට ලක් වූ ලෙච්චමි වීරයියා මහත්මියට ජාතික රක්ෂණ භාර අරමුදල මගින් රුපියල් 70,000ක වන්දියක් ඊයේ (01) ප්‍රදානය කෙරිණ.කුරුණෑගල දිස්ත්‍රික්කයේ ඉබ්බාගමුව ප්‍රදේශයේ පදිංචි දෙදරු මවක් වන ලෙච්චමී මහත්මියට සිදු වූ හිංසා පිළිබඳව මාධ්‍ය හරහා පළ වූ වාර්තා දුටු ජනාධිපති මහින්ද රාජපක්ෂ මහතාගේ මැදිහත්වීම මත මේ වන්දි මුදල් ප්‍රදානය සිදු කළ බව එම අරමුදලේ සභාපති සේනක අබේගුණසේකර මහතා පැවැසීය.ලෙච්චමි වීරයියා සහ ඇයගේ සැමියා මේ වන්දි මුදල ලබා ගැනීම සඳහා ජාතික රක්ෂණ භාර අරමුදල් පරිශ්‍රයට ඊයේ (01) පැමිණි අතර සභාපතිවරයා එහිදී මෙම අදහස් පළ කළේය.විදේශ සේවා නියුක්ති කාර්යාංශය යටතේ සෞදි අරාබියේ කුවේට් රාජ්‍යයේ රැකියාවක් සඳහා පිටත්ව ගිය ලෙච්චමි මහත්මිය ජාතික රක්ෂණ භාර අරමුදල යටතේ රක්‍ෂණය වී ඇති අතර ඇයගේ ගුවන් ටිකට්පතේ සහ ස්වයං රැකියාවක් කිරීම සඳහා මේ වන්දි මුදල ලබා දෙන බවත් සභාපතිවරයා පැවැසීය.ඉදිරියේදී ඇයගේ ඖෂධ, එන්නත් ලබා ගැනීම සඳහා මෙම අරමුදල යටතේ පහසුකම් සලසන බවත් ලෙච්චමි මහත්මියට නිවසක් තනා දීම සඳහා ජාතික රක්ෂණ භාර අරමුදල සහ විදේශ සේවා නියුක්ති කාර්යාංශය සමග ඒකාබද්ධව වැඩපිළිවෙළක් සකස් කරන බවද අබේගුණසේකර මහතා ප්‍රකාශ කෙළේය.